Laisvės premija

**Laisvės premija** – kasmetinė Lietuvos premija, įteikiama fiziniam arba juridiniam asmeniui, nusipelniusiam laisvei, demokratijai ir žmogaus teisėms. 2011 m. rugsėjo 15 d. ją įsteigė Lietuvos Respublikos Seimas. Premija siekiama įvertinti asmenų ir organizacijų laimėjimus ir indėlį ginant žmogaus teises, plėtojant demokratiją, skatinant tarpvalstybinį bendradarbiavimą kovojant už Rytų ir Vidurio Europos tautų laisvą apsisprendimą ir suverenitetą.

Premija įteikiama Laisvės gynėjų dieną – sausio 13-ąją, istorinėje Kovo 11-osios akto salėje. Premiją Seimui siūlo įteikti Seimo Laisvės premijos komisija, o pretendentus komisijai gali siūlyti visi asmenys.

## Laureatai
* 2011 m. Kovotojas už laisvę ir demokratiją, žmogaus teisių gynėjas, Rusijos disidentas Sergejus Kovaliovas
* 2012 m. Politinis kalinys, rezistencijos dalyvis, Lietuvos laisvės lygos įkūrėjas ir vadovas Antanas Terleckas
* 2013 m. Politinis kalinys, pogrindinio leidinio Lietuvos Katalikų Bažnyčios Kronika steigėjas ir redaktorius, arkivyskupas Sigitas Tamkevičius
* 2014 m. Disidentas, vienas iš Lenkijos opozicinio judėjimo „Solidarumas“ lyderių, žurnalistas, dienraščio „Gazeta Wyborcza“ vyriausiasis redaktorius Adam Michnik
* 2015 m. Seimui atsisakius Vytautui Landsbergui skirti premiją ji nebuvo niekam skirta
* 2016 m. Vienas iš liberalios krypties lietuvių išeivijos visuomeninės organizacijos „Santara-Šviesa“ lyderių, Respublikos Prezidentas Valdas Adamkus ir Lietuvos Respublikos Aukščiausiosios Tarybos-Atkuriamojo Seimo Pirmininkas – aukščiausias 1990–1992 m. Lietuvos Respublikos pareigūnas, Lietuvos Nepriklausomybės Akto signataras Vytautas Landsbergis
* 2017 m. Lietuvos laisvės gynėja, politinė kalinė, pogrindinės spaudos platintoja ir Lietuvos Katalikų Bažnyčios Kronikos bendradarbė, vienuolė Nijolė Sadūnaitė
* 2018 m. Lietuvos laisvės kovos sąjūdžio partizanai: 
**Jonas Abukauskas-Siaubas
** Vytautas Balsys-Uosis 
** Jonas Čeponis-Vaidila
** Juozas Jakavonis-Tigras
** Bronislovas Juospaitis-Direktorius 
** Jonas Kadžionis-Bėda
** Juozas Mocius-Šviedrys
* 2019 m. Lietuvos atgimimo istorijos metraštininkas, Miško brolių draugijos įkūrėjas Albinas Kentra
* 2020 m. Baltarusijos demokratinė opozicija
* 2021 m. „Lietuvos katalikų bažnyčios kronikos“ bendradarbiai:
**vyskupas emeritas Jonas Boruta, 
**vienuolė Bernadeta Mališkaitė,
**vienuolė Elena Šiuliauskaitė
* 2022 m. Ukrainos Prezidentas Volodymyras Zelenskis. Premija skirta už Volodymyro Zelenskio ir Ukrainos žmonių nuopelnus kovoje dėl nepriklausomybės, laisvės ir demokratijos Rusijos agresijos akivaizdoje. 
* 2023 m. Europos Parlamentas Premija skirta už paramą, siekiant Lietuvos Nepriklausomybės, už indeli ginant žmogaus teises ir plėtojant demokratiją. ir Lietuvos neginkluoto antisovietinio pasipriešinimo dalyvis, pogrindinės spaudos leidėjas ir publicistas, politinis kalinys, Lietuvos Katalikų Bažnyčios Kronikos bendradarbis Petras Plumpa.
* 2024 m. Lietuvos neginkluoto antisovietinio pasipriešinimo dalyvis, publicistas, politinis kalinys, kunigas Julius Sasnauskas.
* 2025 m. Medininkų tragediją vienintelis išgyvenęs Lietuvos muitinės pareigūnas, istorinės atminties puoselėtojas, Lietuvos evangelikų reformatų bažnyčios kunigas Tomas Šernas.

## Šaltiniai